”Lörtsy on munkkitaikinaan tehty lihalla tai hillolla täytetty litteä ja umpinainen piirakka. Se on savolainen, erityisesti savonlinnalainen ruokalaji.”

Jaahah. Näin sanoo Wikipedia. Ja kyllä. Jouduin tarkastamaan lörtsyn määritelmän. Koska tiesin ainoastaan, että kyseessä on epämääräinen rasvaköntsä itärajan tuntumasta.

Eilen lörtsy sai internetin suuttumaan. Tai ei itseasiassa lörtsy, vaan ankeutta, pahuutta ja yrittäjävastaisuutta edustava Elintarviketurvallisuusvirasto Evira, jonka tulisi lisätä alaotsikokseen ”#byroslavia” ja missiokseen Suomen tuhoamisen.

Möly käynnistyi, kun Ruokala.net uutisoi: ”Suomen viranomainen päätti: Lörtsyä ei saa myydä lörtsynä”.

Uutisesta innostui Twitterissä esimerkiksi Kokoomuksen kansanedustaja Jaana Pelkonen, joka twiittasi: ”#Lörtsy’t silmille… Mä kohta #lörtsy’t näytän… Vai miten se meni? #byroslavia #suominousuun” – Mihin Pelkonen viittasi? Onko hänelläkin lörtsy? Aiheuttaako se raivoa?

Myös kokki Henri Alen näki närkästyshetkensä tulleen: ”Hävetkää virkamiehet. Tapatte viimeisetkin Suomi ruoan rippeet.” – Ihanko totta? Onko lörtsyn nimessä viimeiset ”Suomi ruoan” rippeet?

Närkästys kasvoi, koska media halusi tehdä siitä raivon. Illalla jo Iltalehti otsikoi: ”Nyt repesi lörtsyraivo! Eviran linjaus tyrmistyttää”. LörtsyRAIVO? For real?

Eivätkö ihmiset osaa lukea? Onko halu raivostua niin kova, että halutaan ymmärtää virkamiehiä tahallaan väärin?

Ei Evira mitään lörtsyn markkinointinimeä ole kieltämässä. Tietenkään. Viranomaiset eivät myöskään yritä kieltää vaikkapa lihistä, raksua tai sihijuomaa.

Voisiko tässäkin myrskyssä olla kyse pohjimmiltaan siitä, ettei joku laiska yrittäjä ei jaksa laittaa tuotemerkintöjään kuntoon pakkauksiinsa? Tuotemerkintöjä vaaditaan, jotteivät esimerkiksi allergikot saa kohtauksia tai kasvissyöjät mussuta vahingossa lihaa.

Eviran pohjimmainen tarkoitus on varmistaa, että kuluttajat tietävät mitä ostavat. Ei kai kukaan ole tässäkään lihapiirakoiden kaupallisia tuotenimiä ole kieltämässä. Että olkoon puolikuun muotoisen piirakan nimi vaikka ”tötsy”, kukaan ei siitä sakota.

Mutta mitä väliä faktoista. Elämme maailmassa, jossa parhaan näkyvyyden saavat tyypit, jotka ymmärtävät asiat tarkoituksella väärin ja johtavat joukkoja someraivoon.